Martins Subimendi
Martins Subimendi Ibanjess (spāņu: Martín Zubimendi Ibáñez, dzimis 1999. gada 2. februārī) ir spāņu futbolists, kurš spēlē pussarga pozīcijā un pārstāv Spānijas futbola izlasi. Kopš 2019. gada Subimendi spēlē Spānijas La Liga komandā Sansevastjanas "Real Sociedad". 2020. gadā ar Real Sociedad komandu izcīnījis Spānijas Karaļa kausu. Spānijas futbola izlases rindās debitējis 2021. gadā. Pārstāvējis izlasi 2020. gada vasaras olimpiskajās spēlēs, kur izcīnījis sudraba medaļu. Pārstāvējis izlasi arī 2024. gada Eiropas čempionātā.